section_heading: Brodski utovarivač
paragraph_text: Brodski utovarivač obično ima u osnovi jednaku čeličnu konstrukciju kao i brodski istovarivač, ali umjesto vitla sa zahvatačem ugrađena je u prepustu ili izložniku pokretna traka (trakasti transporter) s kojega sipki materijal pada na brod. Za teret koji se pri velikom padu lomi ili razvija prašinu stavljaju se na kraju prepusta naprave za usporeno spuštanje tereta. To mogu biti teleskopske cijevi, ravni ili zavojiti žljebovi, a za teret koji se troši (haba) prenosilo s vedricama. Da bi se u velikim brodskim prostorima teret jednoliko raspodijelio, na kraju naprava za spuštanje smještene su kratke vodoravni pokretne trake, takozvani odlagači, ili se upotrebljavaju pomične naprave za spuštanje.